दीपक ने एक शाम बताया था कि कैसे भारतीय सेना की गोरखा रेजिमेंट ने सभी हिंदुओं को बचाया और सभी को वहां के कस्बों, गांवों से ट्रकों द्वारा कुरुक्षेत्र में स्थापित शरणार्थी शिविरों में ले जाया गया। उसे अजब लगता था कि कैसे उर्दू और फारसी पढ़ाने वाले उसके शांत स्वभाव के शिक्षक पिता को भी उन दिनों परिवार की रक्षा के लिए बंदूक उठानी पड़ी थी। बाद में वहां से ऐसे लगभग सभी परिवार राजपुरा आकर बस गए, जो बहावलपुर, रावलपिंडी, बलोचिस्तान और मुल्तान से आए थे।